Je Jehannete, jadis fille mons. Richart d’Abbens, fais savoir à touz... que je, non mie deceue ne baratée, mais de ma bone volunté, ay outroié à mon amé signour mons. Jehan de Chalon, signour d’Allay, et à ce me suis consentie et consente expressement, que il, en toutes les manieres que il miex porra et verra que ses profit sera, conquiere et aquiere de Jehannete, jadis fame à Guillemin, signour d’Abbens, mon frere, toutes les choses qu’ele tient des biens doudit Guillemin, mon frere, qui ses mariz fut, quel qu’eles sont, pour raison de doaile ou de don pour les noces, en prey, en bois, en champs, en chesaux, en mex, en homes, en tailles, en prises, en signories [en] costumes, en fié, en rierefié, aigues, cours d’aigues, pescheries et autres choses, quel qu’eles soient ne coment que eles sunt apelées. Et tel conquest com il fera desdites choses et sus lesdites choses, en tout ou en partie, je loue et outroie adit mons. Jehan, pour luy et pour ses hoirs, en tel meniere que je ne mi hoirs ne poons reclamer aquest ne conquest que il eut fait desdites choses, en tout ne en partie, pour raison d’eschoite ou de parenté, selon les usaiges de Bourgoigne, sauz ce que se ladite Jehannete moroit ançois que je morisse, je doy avoir et percevoir les fruit et les yssues de tel partaige con je doy avoir es choses que ladite Jehannete tient pour raison de son douaile, à ma vie tant seulement; et après mon decex doit tout demorer quittement adit mons. Jehan et à ses hoirs, se tant n’estoit que je heusse loiaux hoirs de mon cors, esquies mesdiz partaiges doit demorer tout quittement, senz riens paier adit monsignour de ce qu’il auroit mis en aquerir ledit douaile de ladite Jehannete... En tesmoignaige de laquel chose, j’ay requis et fait metre en ces lettres les seaux des honorables chapitres de Saint-Anathoile et de Saint-Michiel de Salins... Faites et donées ou mois de decembre l’an mil CC et nonante.